Úkraínustjórn bíður nú svara um hvort ríkið fái formlega stöðu umsóknarríkis hjá Evrópusambandinu. Leiðtogaráð ESB fundar í dag, meðal annars um umsókn Úkraínu.
Andriy Yermak, skrifstofustjóri forsetaembættisins, sagði í skeyti á samskiptamiðlinum Telegram að stjórnvöld biðu nú eftir græna ljósinu frá Brussel.
Tveggja daga fundur leiðtogaráðs ESB hefst klukkan eitt í Brussel með ávarpi Robertu Metsola, forseta Evrópuþingsins. Á dagskrá eru til að mynda staðan í álfunni, innrás Rússa í Úkraínu, efnahagsmálin og svo umsóknir Úkraínu, Moldóvu og Georgíu um aðild að sambandinu.
Úkraínustjórn sótti um aðild að ESB fjórum dögum eftir upphaf innrásar og hin ríkin tvö tæpri viku síðar. Til stendur að Charles Michel, forseti leiðtogaráðsins, leggi fram tillögu um að veita einungis Úkraínu og Moldóvu stöðu umsóknarríkja en ekki Georgíu.
Framkvæmdastjórn ESB mælti með slíkri tillögu þann 17. júní. Af áliti hennar að dæma var ljóst að framkvæmdastjórnin telur Georgíu ekki uppfylla skilyrði aðildar.
Michel sagðist í morgun sannfærður um að leiðtogaráðið samþykkti tillöguna. Leiðtogar Frakklands, Þýskalands, Ítalíu og Rúmeníu funduðu saman með Zelensky Úkraínuforseta í Kænugarði í síðustu viku þar sem þeir lýstu allir stuðningi við aðildarumsókn Úkraínu.
Leiðtogaráð ESB ákveður í dag hvort Úkraína og Moldóva fái stöðu umsóknarríkis hjá sambandinu. Búist er við að tillagan verði samþykkt.